Onnie by spogskool lol glo met seunsArgieffoto Nanagolo Leopeng, woordvoerder van die departement, het gesê hulle is deur die skool ingelig dat ŉ saak van seksuele aanranding ondersoek word teen ŉ student-onderwyser wat deur die skool se beheerliggaam aangestel is. Leopeng het nie die naam van die skool verskaf nie. Die student-onderwyser was by die koshuis en sportafrigting betrokke. “Kringtelevisiebeeldmateriaal wys glo hoe hy ŉ seun seksueel aanrand in die koshuis en later weer in die seun se kamer.” Die man het glo onmiddellik bedank nadat die bewerings aan die lig gekom het en geen dissiplinêre stappe is teen hom geneem nie. ŉ Strafregtelike saak is wel aanhangig gemaak. “Die skoolhoof het ondersteuningsdienste aan die leerders wat glo geraak word beskikbaar gemaak en die skool doen ŉ ondersoek om te probeer vasstel wat presies gebeur het.” Volgens Leopeng het nog leerders intussen na vore gekom. “Die skoolhoof het met ouers gesels en versoek dat leerders wat geraak word na vore kom.” Die voorvalle het glo reeds in Oktober 2016 plaasgevind. Die student-onderwyser het in November in die Johannesburg-landdroshof verskyn. Hy moet in Maart weer in die hof verskyn.